Komission direktiivi 2003/101/EY,
annettu 3 päivänä marraskuuta 2003,
tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille 14 päivänä joulukuuta 1992 annetun neuvoston direktiivin 92/109/ETY(1), sellaisena kuin se on viimeksi muutettuna komission direktiivillä 2001/8/EY(2), ja erityisesti sen 10 artiklan 3 kohdan,
sekä katsoo seuraavaa:
(1) Kun otetaan huomioon Yhdistyneiden kansakuntien huumausaineiden ja psykotrooppisten aineiden laitonta kauppaa vastaan tehdyn yleissopimuksen hyväksymisestä Euroopan yhteisöjen puolesta 22 päivänä lokakuuta 1990 annetun neuvoston päätöksen 90/611/ETY(3) mukaiset yhteisön velvollisuudet, on tarpeen saattaa voimaan maaliskuussa 2001 tehty Yhdistyneiden kansakuntien huumausainetoimikunnan päätös etikkahappoanhydridin ja kaliumpermanganaatin sisällyttämisestä vuonna 1988 tehdyn YK:n yleissopimuksen liitteen taulukkoon 1.
(2) On myös tarpeellista mukauttaa direktiivi 92/109/ETY toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen 13 päivänä joulukuuta 1990 annettuun neuvoston asetukseen (ETY) N:o 3677/90(4), sellaisena kuin se on viimeksi muutettuna komission asetuksella (EY) N:o 1232/2002(5).
(3) Kaliumpermanganaatti olisi sisällytettävä direktiivin 92/109/ETY liitteen I luokkaan 2 ja poistettava kyseisen liitteen luokasta 3.
(4) Jotta varmistettaisiin, että yhteisön sisäinen kauppa ei vaikeutuisi, olisi asetettava kynnysarvot kaliumpermanganaatille ja etikkahappoanhydridille.
(5) Direktiivi 92/109/ETY olisi näin ollen muutettava.
(6) Tässä direktiivissä säädetyt toimenpiteet ovat asetuksen (ETY) N:o 3677/90 10 artiklan nojalla perustetun komitean lausunnon mukaisia,
ON ANTANUT TÄMÄN DIREKTIIVIN:
1 artikla
Korvataan neuvoston direktiivin 92/109/ETY liitteet I ja II tämän direktiivin liitteessä olevalla tekstillä.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivään tammikuuta 2004 mennessä. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltiot päättävät, miten viittaukset tehdään.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä marraskuuta 2003.